ზინედინ ზიდანი

ზინედინ იაზიდ ზიდანი — (ფრანგ. Zinédine Yazid Zidane — „Zizou“) ფრანგი სპორტსმენი, რდჷ მოსოფელს არძაშ უმოს ძვირო ღირებული მობურთე. 2001 წანას მადრიდიშ „რეალქ“ 69 მილიონ ამერიკული დოლარი გინუჷგჷ „იუვენტუსის“.

 ბიოგრაფია 

ზინედინ ზიდანქ დებად საფრანგეთის, მარსელს, არძაშე უმოს გაჭირებულ აკანს კასტელანს. მუში მასქერეფი რდეს ალჟირშე. მუმა მუშენდჷ უნივერმაგის. 
ზიდანიშ ჩქჷჩქჷუობაქ ართ ჭიჭე ბინას მუკილჷ. ზიდანს ჸუნდჷ ოთხი და დო ჯიმა. 
დუდშე ზიდანშო ბურთიშ ფუნქცია უღუდჷ პლასტიკურ ბოთილს. ჩქჷჩქჷუობას ართუაფუდჷ ველოსპედით დო ძიუდოთ. ზიდანს ოკოდ ხვალე ართ მუდგარენი, მოუღორებუდუკო არძა, ნამუთ წოხლე აწოხვადუდჷ.
14 წანერი რდჷნ თეშ ზიდანიშ ლაჸაფით დეინტერესეს კლუბ „კაენიშ“ სელექციონერეფქ. ართ მარაშ დაკვირაშ უკული გეგნოჭყვიდეს ზიდანიშ ეჭოფუა. 2 წანაშ უკული, 1989 წანაშ 20 მესის, ზიდანქ მაართა ლაჸაფი ილაჸაფი საფრანგეთიშ ჩემპიონატის, მუჟამს დიო 17 წანერი ხოლო ვა რდჷნ თეში. თი ბორჯის ზიდანიშ ხეშფასი რდჷ 800 ფრანკი.

 იუვენტუსი 

1992 წანას ზიდანქ გინილჷ „ბორდოშა“, ევროპაშ 1996 წანაშ ჩემპიონატიშ უკული „იუვენტუსშა.“ დუდშე გაუჭირდჷ „იუვენტუსის“ ლაჸაფიქ, მარა უკული ბუნაშ დირიჟორო გინირთჷ. 

 რეალი 

2001 წანაშ 9 კვირკვეს „რეალიშ“ საპატიო პრეზიდენტიქ, ალფრედო დი სტეფანოქ ჟურნალისტეფიშ წოხლე ზიდანს გეგნოჩჷ 5-ნომერამი ფორმა. რეალქ თიმ დღაშე დიჭყჷ ზიდანშე გაფილი ფარაშ ეშაღალა. რეალიშ ფორმეფი ღირჷდ 80 დოლარი, მარა ხუთ ნომერამი ფორმეფი პრაქტიკულო ვეშიიდჷ მაღაზიეფს. ხვალე ზიდანიშ ოტელევიზიე პრეზენტაციაშე რეალქ იშუ 1 მილიონი დოლარი, ართ-ართ ოტელევიზიე არხიშე. 
ზიდანიშ უკულ რეალშა გინილეს რონალდოქ, ლუიშ ფიგუქ, დევიდ ბექჰემქ. 
ზიდანქ ჯგირო მიანწყუ რეალს, ირ მუშ ლაჸაფი სპექტაკლიშ დოდგჷმა რდჷ. სპექტაკლიქ იჸუ 2002 წანაშ ჩემპიონეფიშ ლიგაშ ფინალქ, სოდეთ ართიანს შეხვადეს რეალქ დო ლევერკუზენიშ ბაიერქ. თი ბორჯის, მუჟამც ანგარიში 1-1 რდჷ, კარლოსიშ ხასჷლაშე ინოჭირინდაფაშ უკული, ზიდანქ ნინათ ვეიჭარენ ფერ სისქვამეშ გოლი გემთიღჷ დო ხოლო ართშა ქაძირუ მოსოფელს, ნამდა არძაშე უჯგუში რდჷ არძაშე უჯგუშეფ შქას. 2003 წანას ზიდანქ იჸუ ესპანეთიშ ჩემპიონქ.

 ერუანული ნაკათა 

1994 წანაშ 14 მარაშინათუთას უღუდჷ დებიუტი ზიდანს საფრანგეთიშ ერუანულ ნაკათას, მუჟამს საფრანგეთი ჩეხეთიწკჷმა აგენდჷ 0-2-ს. ზიდანქ თირაფაშა მუშართჷ დო ხუთი წუთიშ დინოხოლე 2 ბურთი გემთიღჷ დო საფრნაგეთის ქულა გეიოჭოფაფუ. 

2002 წანაშ მოსოფელიშ ჩემპიონატიქ კრახით გეთუ ზიზუშო დო საფრანგეთიშ ნაკათაშო. ზიდანს ნაკათაშე ულა ოკოდჷ, მარა ვედჷ.

2006 წანას ჯგირო ლაჸაფენდჷ ჩემპიონატის ზიდანი, მარა ფინალს, იტალიაწკჷმა, სოდეთ გოლი მითიღჷ, ეჩხუპუ დო დუდი ქიმიოგჷ მარკო მატერაცის დო გაგშაჸათეს მოედანშე. 

თე ლაჸაფით გათუ ზიდანქ კარიერა. სუმშა მეჩეს მოსოფელიშ არძაშ უჯგუშ მალაჸაფეშ ტიტული, ჟირშა ევროპაშ არძაშ უჯგუშ მოლაჸაფეშ ტიტული.

კატეგორია:დუნაბადი 1972
კატეგორია:ფრანგეფი
კატეგორია:ფრანგი მობურთეეფი